# குடியேற்ற அலுவலகம்

வெளியுறவுத் துறை, இந்தியா, உள்துறை மற்றும் காலனிய அலுவலகங்களின் ஒயிட்ஹால் தலைமையகம்.]]  
**குடியேற்ற அலுவலகம்** அல்லது **காலனிய அலுவலகம்** (ஆங்கிலம்: *Colonial Office*) என்பது பெரிய பிரித்தானிய இராச்சியத்தின் அரசாங்கத் துறையாகவும், பின்னர் ஐக்கிய இராச்சியத்தின் *(Departments of the United Kingdom Government)* அரசாங்கத் துறையாகவும் இயங்கிய ஓர் அலுவலகம் (அமைச்சு) ஆகும். 1768-ஆம் ஆண்டில் வட அமெரிக்காவின் குடியேற்றச் செயல்பாடுகளைக் கையாள்வதற்காகவும்; குறிப்பாக பதின்மூன்று குடியேற்றங்கள் *(Thirteen Colonies);* மற்றும் பிரான்சு நாட்டில் இருந்து கைப்பற்றப்பட்ட கனடிய நிலப்பகுதிகளைக் கவனிப்பதற்காகவும் இந்த அமைச்சு உருவாக்கப்பட்டது;  

1782-ஆம் ஆண்டில், குடியேற்ற அமைச்சுடன் பெரிய பிரித்தானிய இராச்சியத்தின் புதிய உள்துறை அமைச்சும் இணைக்கப்பட்டது. 1801-ஆம் ஆண்டில், நெப்போலியப் போர்கள் காரணமாக குடியேற்றச் செயல்பாடுகள் போர் அலுவலகத்திற்கு *(War Office)* மாற்றப்பட்டன. பின்னர் அது பிரித்தானிய பேரரசின் குடியேற்றங்களைப் பாதுகாக்கும் போர் காலத்து குடியேற்ற அமைச்சாக *(Secretary of State for War and the Colonies)* மாறியது.  

## பிரித்தானியப் பேரரசின் வெளியுறவு அலுவலகம்

குடியேற்ற அலுவலகம்; 1854-ஆம் ஆண்டில், குடியேற்ற அமைச்சரின் *(:en:Secretary of State for the Colonies)* கீழ் ஒரு தனித் துறையாக மீண்டும் உருவாக்கப்பட்டது. இறுதியாக 1966-ஆம் ஆண்டில், பொதுநலவாய அலுவலகத்தில் *(Commonwealth Office)* இந்தக் காலனிய அலுவலகம் இணைக்கப்பட்டது.  

குடியேற்ற அலுவலகம் பிரித்தானியப் பேரரசின் ஏகாதிபத்திய பிரதேசங்களின் பெரும்பகுதிக்கு பொறுப்பாக இருந்தது. ஆனாலும் அனைத்துக்குப் பகுதிகளுக்கும் அல்ல. பாதுகாவலர் பகுதிகள் *(Protectorates)* பிரித்தானியப் பேரரசின் வெளியுறவு அலுவலகத்தின் கீழ் வந்தன. 1858-ஆம் ஆண்டு வரை இந்தியாவில் இருந்த பிரித்தானிய இந்தியாவின் மாகாணங்களும், ஆட்சிப் பகுதிகளும் பிரித்தானிய கிழக்கிந்திய நிறுவனத்தால் ஆளப்பட்டன.  

அந்தக் காலக்கட்டத்தில், இந்தியாவில் பிரித்தானிய இந்தியப் பேரரசின் புதிய அரச பிரதிநிதித்துவ நிர்வாகத்தை மேற்பார்வையிட **இந்திய அலுவலகம்** *(India Office)* உருவாக்கப்பட்டது (1857 சிப்பாய்க் கிளர்ச்சிக்குப் பிறகு பிரித்தானிய அரசப் பிரதிநிதி (வைசராய) மூலம் இந்திய முடியாட்சி நேரடியாக ஆட்சி செய்யப்பட்டது). குடியேற்ற அலுவலக வரலாற்றின் பெரும்பகுதி காலத்தில், குடியேற்றங்களுக்கான வெளியுறவு அமைச்சரால் *(Secretary of State for the Colonies)* தலைமை தாங்கப்பட்டது. அவர் குடியேற்ற அமைச்சர் *(Colonial Secretary)* என்றும் அழைக்கப்பட்டார்.  

## முதல் குடியேற்ற அமைச்சு (1768–1782)
1768-ஆம் ஆண்டுக்கு முன்பு, பிரித்தானிய குடியேற்றங்களின் விவகாரங்களுக்கான பொறுப்பு தெற்குத் துறைக்கான வெளியுறவுச் செயலாளர் *(Secretary of State for the Southern Department)* மற்றும் கோமறை மன்றத்தின் *(Her Majesty's Most Honourable Privy Council)* கடமைகளில் ஒரு பகுதியாக இருந்தது. கோமறை மன்றம் (**பிரிவி கவுன்சில்**) என்பது வணிகம் மற்றும் தோட்ட வாரியம் என்று முன்பு அழைக்கப்பட்டது. அதன் பின்னர், 1755 முதல் வட அமெரிக்காவில் உள்ள பூர்வீக நாடுகளுடனான உறவுகளுக்கு இந்தியத் துறை *(Indian Department)* பொறுப்பேற்றது.  

பிரித்தானிய அமெரிக்காவில் குடியேற்ற விவகாரங்களைக் கையாள்வதற்காக, 1768-ஆம் ஆண்டில் தனி அமெரிக்கத் துறை அல்லது குடியேற்றத் துறை நிறுவப்பட்டது. இருப்பினும், அதன் பதின்மூன்று குடியேற்றங்களை இழந்ததால், 1782-இல் இந்தத் துறை நீக்கப்பட்டது. மீதமுள்ள குடியேற்றங்களுக்கான பொறுப்பு, உள்துறை அமைச்சிற்கு *(Home Office)* வழங்கப்பட்டது, பின்னர் 1801-இல் போர்த் துறைக்கு *(War Department)* மாற்றப்பட்டது.